Manises reclama a la Generalitat els 10 milions d'euros compromesos per a acabar l'auditori
10 de juny de 2024

La Conselleria d'Educació fa perillar la finalització de l'auditori amb la retirada de les delegacions incloses en el Pla Edificant

Manises, 6 de juny de 2024.- El passat 15 d'abril la Direcció General d'Infraestructures Educatives va comunicar a l'Ajuntament de Manises la suspensió cautelar de la delegació de competències per a finalitzar l'auditori inacabat, revocació que es va rebre com a definitiva el 6 de juny, ignorant les al·legacions presentades pel consistori. Aquestes delegacions implicaven una inversió total de 10.421.070,58 € en un pla d'anualitat del 2024 al 2027 per a executar les obres com un projecte inclòs en el Pla Edificant.

Després de conéixer la notícia de la suspensió cautelar de la delegació per part de la Direcció General d'Infraestructures Educatives, l'ajuntament va presentar un escrit d'al·legacions en el qual es va argumentar l'arbitrarietat d'aquesta decisió i la seua falta de justificació. No obstant això, la Conselleria ha ignorat l'esmentat escrit i ha comunicat la revocació definitiva. Es tracta d'una decisió completament unilateral i infundada, així com desconcertant, ja que només un any arrere la Conselleria garantia el finançament del projecte.

Per tot això, l'ajuntament insta a la Generalitat Valenciana que complisca el compromís que va assumir en 2005, a través d'un conveni pel qual l'Ajuntament cedia el terreny i la Conselleria assumia la inversió necessària per a la seua construcció.

En definitiva, l'Ajuntament de Manises ha mostrat la seua absoluta oposició al fet que la Conselleria abandone el finançament de les obres de l'auditori i segueix actualment a l'espera d'una resposta a la sol·licitud de reconsideració d'aquesta decisió injustificada.